CELEX: 32015R0923
Language: el
Date: 2015-03-11 00:00:00
Title: Κατ' εξουσιοδότηση κανονισμός (ΕΕ) 2015/923 της Επιτροπής, της 11ης Μαρτίου 2015, για την τροποποίηση του κατ' εξουσιοδότηση κανονισμού (ΕΕ) αριθ. 241/2014 της Επιτροπής για τη συμπλήρωση του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα για τις απαιτήσεις ιδίων κεφαλαίων για ιδρύματα (Κείμενο που παρουσιάζει ενδιαφέρον για τον ΕΟΧ)

17.6.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 150/1
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2015/923 ΤΗΣ ΕΠΙΤΡΟΠΉΣ
   της 11ης Μαρτίου 2015
   για την τροποποίηση του κατ' εξουσιοδότηση κανονισμού (ΕΕ) αριθ. 241/2014 της Επιτροπής για τη συμπλήρωση του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα για τις απαιτήσεις ιδίων κεφαλαίων για ιδρύματα
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ. 648/2012 (1), και ιδίως το τρίτο εδάφιο του άρθρου 36 παράγραφος 2, το τρίτο εδάφιο του άρθρου 73 παράγραφος 7 και το τρίτο εδάφιο του άρθρου 84 παράγραφος 4,
   Εκτιμώντας τα ακόλουθα:
   
               (1)
            
            
               Προκειμένου να αποφευχθεί το ρυθμιστικό αρμπιτράζ και να εξασφαλιστεί η εναρμονισμένη εφαρμογή των απαιτήσεων ιδίων κεφαλαίων στην Ένωση, είναι σημαντικό να εξασφαλιστεί η ύπαρξη ομοιόμορφης προσέγγισης σχετικά με την αφαίρεση από τα ίδια κεφάλαια έμμεσων και σύνθετων συμμετοχών σε μέσα ιδίων κεφαλαίων των ιδρυμάτων και έμμεσων και σύνθετων συμμετοχών σε άλλες οντότητες του χρηματοπιστωτικού τομέα.
            
         
               (2)
            
            
               Δεδομένου ότι ο κανονισμός (ΕΕ) αριθ. 575/2013 ήδη προβλέπει κανόνες για άμεσες συμμετοχές σε μέσα ιδίων κεφαλαίων ενός ιδρύματος από το ίδιο το ίδρυμα και άμεσες συμμετοχές σε μέσα ιδίων κεφαλαίων άλλων οντοτήτων του χρηματοπιστωτικού τομέα, θα πρέπει να θεσπιστούν συμπληρωματικοί κανόνες για την αφαίρεση από τα ίδια κεφάλαια συμμετοχών του ιδρύματος που συνδέονται με έμμεσες και σύνθετες συμμετοχές σε τέτοιου είδους μέσα από το ίδιο το ίδρυμα ή σε άλλες οντότητες του χρηματοπιστωτικού τομέα.
            
         
               (3)
            
            
               Η μεταχείριση έμμεσων συμμετοχών που προκύπτουν από τοποθετήσεις σε μέσα που περιλαμβάνονται σε δείκτες καλύπτεται από το άρθρο 76 του κανονισμού (ΕΕ) αριθ. 575/2013 και από τα άρθρα 25 και 26 του κατ' εξουσιοδότηση κανονισμού (ΕΕ) αριθ. 241/2014 (2). Ωστόσο, ο κατ' εξουσιοδότηση κανονισμός (ΕΕ) αριθ. 241/2014 δεν καλύπτει έμμεσες και σύνθετες συμμετοχές που προκύπτουν στο πλαίσιο του άρθρου 36 παράγραφος 1 στοιχεία στ), η) και θ), του άρθρου 56 στοιχεία α), γ), δ) και στ), και του άρθρου 66 στοιχεία α), γ) και δ) του κανονισμού (ΕΕ) αριθ. 575/2013. Είναι αναγκαίο να τεθούν νέοι κανόνες σε σχέση με τον χειρισμό των έμμεσων και σύνθετων συμμετοχών που αναφέρονται στις εν λόγω διατάξεις.
            
         
               (4)
            
            
               Σε περίπτωση που η πιστοληπτική διαβάθμιση ενός ιδρύματος επηρεάζει τις τιμές που καθορίζονται από τους δείκτες της αγοράς, που χρησιμοποιούνται επίσης ως σημείο αναφοράς για τις αποδοχές των πρόσθετων μέσων της κατηγορίας 1 και της κατηγορίας 2 του εν λόγω ιδρύματος, εγείρονται ζητήματα προληπτικής εποπτείας, όσον αφορά τη συσχέτιση μεταξύ των κατανομών στο ίδρυμα και την πιστωτική διαβάθμιση του ιδρύματος. Ο αριθμός και η ποικιλομορφία των ιδρυμάτων στην ομάδα θα πρέπει να είναι επαρκώς υψηλά ώστε να αντικατοπτρίζουν κατάλληλα τις δραστηριότητες στη σχετική αγορά. Ως εκ τούτου, αν το ίδρυμα εκδίδει πρόσθετα μέσα της κατηγορίας 1 ή της κατηγορίας 2 με κυμαινόμενο επιτόκιο ή με σταθερό επιτόκιο το οποίο θα επανέλθει σε κυμαινόμενο επιτόκιο, το επιτόκιο που πληρώνει για το μέσο αυτό δεν θα πρέπει να αυξάνεται όταν η πιστοληπτική διαβάθμιση του ιδρύματος μειώνεται. Ως εκ τούτου, όταν το επιτόκιο συνδέεται με δείκτη, ο δείκτης θα πρέπει να είναι επαρκώς «ευρύς» προκειμένου να εξασφαλίζει ότι η πιστοληπτική διαβάθμιση του ιδρύματος δεν αποτελεί κύριο παράγοντα που επηρεάζει τα επιτόκια που τίθενται από τον εν λόγω δείκτη. Πρέπει να γίνει διάκριση μεταξύ συσχέτισης λόγω του ότι πλήττεται ολόκληρος ο τομέας και επηρεάζεται το επιτόκιο αναφοράς, και συσχέτισης λόγω της επιρροής που ασκεί η πιστοληπτική διαβάθμιση ενός ιδρύματος στο επιτόκιο αναφοράς.
            
         
               (5)
            
            
               Ο υπολογισμός των δικαιωμάτων μειοψηφίας σε ενοποιημένο επίπεδο και σε υποενοποιημένο επίπεδο θα πρέπει να είναι συνεπής. Ως εκ τούτου, τα επιλέξιμα δικαιώματα μειοψηφίας μιας θυγατρικής που αποτελεί η ίδια μητρική επιχείρηση οντότητας του χρηματοπιστωτικού τομέα θα πρέπει να είναι το ποσό που προκύπτει, για το μητρικό ίδρυμα της εν λόγω θυγατρικής, όταν το μητρικό ίδρυμα εφαρμόζει την προληπτική ενοποίηση που αναφέρεται στον τίτλο II του πρώτου μέρους του κανονισμού (ΕΕ) αριθ. 575/2013.
            
         
               (6)
            
            
               Δεδομένης της παρόμοιας φύσης των αφαιρέσεων που καλύπτονται από τα άρθρα 84, 85 και 87 του κανονισμού (ΕΕ) αριθ. 575/2013, θα πρέπει να εφαρμόζονται, σε όλες αυτές τις περιπτώσεις, οι ίδιες διατάξεις για τον υπολογισμό των επιλέξιμων δικαιωμάτων μειοψηφίας.
            
         
               (7)
            
            
               Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε η Ευρωπαϊκή Αρχή Τραπεζών στην Επιτροπή.
            
         
               (8)
            
            
               Η Ευρωπαϊκή Αρχή Τραπεζών διεξήγαγε ανοικτές δημόσιες διαβουλεύσεις όσον αφορά τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, προέβη σε ανάλυση του δυνητικού κόστους/οφέλους και ζήτησε τη γνώμη της ομάδας τραπεζικών συμφεροντούχων που συγκροτήθηκε σύμφωνα με το άρθρο 37 του κανονισμού (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου (3).
            
         
               (9)
            
            
               Συνεπώς, ο κατ' εξουσιοδότηση κανονισμός (ΕΕ) αριθ. 241/2014 θα πρέπει να τροποποιηθεί αναλόγως,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κατ' εξουσιοδότηση κανονισμός (ΕΕ) αριθ. 241/2014 τροποποιείται ως εξής:
   
               1.
            
            
               Στο άρθρο 1, προστίθενται τα ακόλουθα στοιχεία ιε) και ιστ):
               
                           «ιε)
                        
                        
                           τους όρους υπό τους οποίους οι δείκτες μπορούν να θεωρούνται ευρείς δείκτες αγοράς, σύμφωνα με το άρθρο 73 παράγραφος 7 του κανονισμού (ΕΕ) αριθ. 575/2013·
                        
                     
                           ιστ)
                        
                        
                           τον υπολογισμό της υποενοποίησης που απαιτείται σύμφωνα με το άρθρο 84 παράγραφος 2 και τα άρθρα 85 και 87 του κανονισμού (ΕΕ) αριθ. 575/2013, σύμφωνα με το άρθρο 84 παράγραφος 4 του εν λόγω κανονισμού.».
                        
                     
         
               2.
            
            
               Παρεμβάλλονται τα ακόλουθα άρθρα 15α έως 15ι:
               «Άρθρο 15α
               Έμμεσες τοποθετήσεις για τους σκοπούς του άρθρου 36 παράγραφος 1 στοιχεία στ), η) και θ) του κανονισμού (ΕΕ) αριθ. 575/2013
               1.   Για τους σκοπούς των άρθρων 15γ, 15δ,15ε και 15θ του παρόντος κανονισμού, ο όρος “ενδιάμεση οντότητα”, όπως αναφέρεται στο άρθρο 4 παράγραφος 1 σημείο (114) του κανονισμού (ΕΕ) αριθ. 575/2013 περιλαμβάνει οποιαδήποτε από τις ακόλουθες οντότητες που κατέχουν κεφαλαιακά μέσα οντοτήτων του χρηματοπιστωτικού τομέα:
               
                           α)
                        
                        
                           οργανισμό συλλογικών επενδύσεων·
                        
                     
                           β)
                        
                        
                           συνταξιοδοτικό ταμείο πλην συνταξιοδοτικού ταμείου καθορισμένων παροχών·
                        
                     
                           γ)
                        
                        
                           συνταξιοδοτικό ταμείο καθορισμένων παροχών, όταν το ίδρυμα επωμίζεται τον επενδυτικό κίνδυνο και όταν το συνταξιοδοτικό ταμείο καθορισμένων παροχών δεν είναι ανεξάρτητο από το ανάδοχο ίδρυμα·
                        
                     
                           δ)
                        
                        
                           οντότητες που βρίσκονται άμεσα ή έμμεσα υπό τον έλεγχο ή τη σημαντική επιρροή ενός από τα ακόλουθα:
                           
                                       1)
                                    
                                    
                                       του ιδρύματος ή των θυγατρικών του·
                                    
                                 
                                       2)
                                    
                                    
                                       της μητρικής επιχείρησης του ιδρύματος ή των θυγατρικών της εν λόγω μητρικής επιχείρησης·
                                    
                                 
                                       3)
                                    
                                    
                                       της μητρικής χρηματοδοτικής εταιρείας συμμετοχών του ιδρύματος ή των θυγατρικών αυτής της μητρικής χρηματοδοτικής εταιρείας συμμετοχών·
                                    
                                 
                                       4)
                                    
                                    
                                       της μητρικής μεικτής εταιρείας συμμετοχών του ιδρύματος ή των θυγατρικών της μητρικής μεικτής εταιρείας συμμετοχών·
                                    
                                 
                                       5)
                                    
                                    
                                       της μητρικής μεικτής χρηματοοικονομικής εταιρείας συμμετοχών του ιδρύματος ή των θυγατρικών της μητρικής μεικτής χρηματοοικονομικής εταιρείας συμμετοχών·
                                    
                                 
                     
                           ε)
                        
                        
                           οντότητες που είναι από κοινού, άμεσα ή έμμεσα, υπό τον έλεγχο ή τη σημαντική επιρροή ενός ιδρύματος, περισσότερων ιδρυμάτων, ή δικτύου ιδρυμάτων, τα οποία είναι μέλη του ίδιου θεσμικού συστήματος προστασίας, ή του θεσμικού συστήματος προστασίας ή του δικτύου ιδρυμάτων που συνδέονται με έναν κεντρικό οργανισμό που δεν είναι οργανωμένα ως όμιλος στον οποίο να ανήκει το ίδρυμα·
                        
                     
                           στ)
                        
                        
                           οντότητες ειδικού σκοπού·
                        
                     
                           ζ)
                        
                        
                           οντότητες, η δραστηριότητα των οποίων είναι να κατέχουν χρηματοπιστωτικά μέσα οντοτήτων του χρηματοπιστωτικού τομέα·
                        
                     
                           η)
                        
                        
                           οιαδήποτε οντότητα που η αρμόδια αρχή θεωρεί ότι χρησιμοποιείται με σκοπό την παράκαμψη των κανόνων που αφορούν την αφαίρεση έμμεσων και σύνθετων συμμετοχών.
                        
                     2.   Με την επιφύλαξη του στοιχείου η) της παραγράφου 1, η “ενδιάμεση οντότητα”, όπως αναφέρεται στο άρθρο 4, παράγραφος 1 σημείο 114) του κανονισμού (ΕΕ) αριθ. 575/2013, δεν περιλαμβάνει:
               
                           α)
                        
                        
                           μεικτές εταιρείες συμμετοχών, ιδρύματα, ασφαλιστικές επιχειρήσεις, αντασφαλιστικές επιχειρήσεις·
                        
                     
                           β)
                        
                        
                           οντότητες που υπόκεινται, δυνάμει του εφαρμοστέου εθνικού δικαίου, στις απαιτήσεις του κανονισμού (ΕΕ) αριθ. 575/2013 και της οδηγίας 2013/36/ΕΕ·
                        
                     
                           γ)
                        
                        
                           οντότητες του χρηματοπιστωτικού τομέα, εκτός από εκείνες που αναφέρονται στο στοιχείο α), οι οποίες εποπτεύονται και υποχρεούνται να αφαιρούν από το ρυθμιστικό τους κεφάλαιο τις άμεσες και έμμεσες συμμετοχές σε ίδια κεφαλαιακά μέσα και τοποθετήσεις σε κεφαλαιακά μέσα οντοτήτων του χρηματοπιστωτικού τομέα.
                        
                     3.   Για τους σκοπούς της παραγράφου 1 στοιχείο γ), ένα συνταξιοδοτικό ταμείο καθορισμένων παροχών θεωρείται ότι είναι ανεξάρτητο από το ανάδοχο ίδρυμα, όταν πληρούνται όλες οι ακόλουθες προϋποθέσεις:
               
                           α)
                        
                        
                           το συνταξιοδοτικό ταμείο καθορισμένων παροχών είναι νομικά χωριστό από το ανάδοχο ίδρυμα και η διαχείρισή του είναι ανεξάρτητη·
                        
                     
                           β)
                        
                        
                           το καταστατικό, η συστατική πράξη και ο εσωτερικός κανονισμός του ειδικού συνταξιοδοτικού ταμείου, ανάλογα με την περίπτωση, έχουν εγκριθεί από ανεξάρτητη ρυθμιστική αρχή· ή οι κανόνες που διέπουν τη σύσταση και τη λειτουργία του συνταξιοδοτικού ταμείου καθορισμένων παροχών, ανάλογα με την περίπτωση, καθορίζονται στην ισχύουσα εθνική νομοθεσία του οικείου κράτους μέλους·
                        
                     
                           γ)
                        
                        
                           οι εντολοδόχοι ή οι διαχειριστές του συνταξιοδοτικού ταμείου καθορισμένων παροχών έχουν υποχρέωση, σύμφωνα με την ισχύουσα εθνική νομοθεσία, να ενεργούν με αμεροληψία προς το καλύτερο συμφέρον των δικαιούχων του καθεστώτος και όχι του αναδόχου, να διαχειρίζονται συνετά τα περιουσιακά στοιχεία του συνταξιοδοτικού ταμείου καθορισμένων παροχών και να συμμορφώνονται προς τους περιορισμούς που θέτουν το καταστατικό, η συστατική πράξη και ο εσωτερικός κανονισμός του συγκεκριμένου συνταξιοδοτικού ταμείου, κατά περίπτωση, ή το κανονιστικό ή ρυθμιστικό πλαίσιο που περιγράφεται στο στοιχείο β)·
                        
                     
                           δ)
                        
                        
                           το καταστατικό ή η συστατική πράξη ή οι κανόνες που διέπουν τη σύσταση και τη λειτουργία του συνταξιοδοτικού ταμείου καθορισμένων παροχών που αναφέρονται στο στοιχείο β) περιλαμβάνουν περιορισμούς στις τοποθετήσεις οι οποίες μπορούν να πραγματοποιηθούν από το εν λόγω συνταξιοδοτικό καθεστώς σε μέσα ιδίων κεφαλαίων που εκδίδονται από το ανάδοχο ίδρυμα.
                        
                     4.   Όταν συνταξιοδοτικό ταμείο καθορισμένων παροχών που αναφέρεται στο στοιχείο γ) της παραγράφου 1 κατέχει μέσα ιδίων κεφαλαίων του αναδόχου ιδρύματος, το ανάδοχο ίδρυμα αντιμετωπίζει την εν λόγω συμμετοχή ως έμμεση κατοχή ιδίων μέσων κεφαλαίου κοινών μετοχών της κατηγορίας 1, ιδίων πρόσθετων μέσων της κατηγορίας 1 ή ιδίων μέσων της κατηγορίας 2, κατά περίπτωση. Το προς αφαίρεση ποσό από τα στοιχεία κεφαλαίου κοινών μετοχών της κατηγορίας 1, πρόσθετα στοιχεία της κατηγορίας 1 ή της κατηγορίας 2, κατά περίπτωση, του αναδόχου ιδρύματος, υπολογίζεται σύμφωνα με το άρθρο 15γ.
               Άρθρο 15β
               Σύνθετες τοποθετήσεις κατά την έννοια του άρθρου 36 παράγραφος 1 στοιχεία στ), η) και θ) του κανονισμού (ΕΕ) αριθ. 575/2013
               1.   Τα ακόλουθα χρηματοοικονομικά προϊόντα θεωρούνται σύνθετες τοποθετήσεις σε μέσα κεφαλαίου σύμφωνα με το άρθρο 36 παράγραφος 1 στοιχεία στ), η) και θ) του κανονισμού (ΕΕ) αριθ. 575/2013:
               
                           α)
                        
                        
                           παράγωγα μέσα που έχουν κεφαλαιακά μέσα οντότητας του χρηματοπιστωτικού τομέα ως υποκείμενα ή έχουν την οντότητα του χρηματοπιστωτικού τομέα ως οντότητα αναφοράς·
                        
                     
                           β)
                        
                        
                           εγγυήσεις ή πιστωτική προστασία που παρέχεται σε τρίτο μέρος όσον αφορά τις επενδύσεις του τρίτου μέρους σε κεφαλαιακό μέσο μιας οντότητας του χρηματοπιστωτικού τομέα·
                        
                     2.   Τα χρηματοοικονομικά προϊόντα που προβλέπονται στην παράγραφο 1 περιλαμβάνουν τα ακόλουθα:
               
                           α)
                        
                        
                           επενδύσεις σε συμβάσεις ανταλλαγής συνολικής απόδοσης σε ένα μέσο κεφαλαίου οντότητας του χρηματοπιστωτικού τομέα·
                        
                     
                           β)
                        
                        
                           δικαιώματα αγοράς που αγοράζονται από το ίδρυμα σε κεφαλαιακό μέσο οντότητας του χρηματοπιστωτικού τομέα·
                        
                     
                           γ)
                        
                        
                           δικαιώματα πώλησης που πωλούνται από το ίδρυμα σε κεφαλαιακό μέσο οντότητας του χρηματοπιστωτικού τομέα ή οποιαδήποτε άλλη πραγματική ή ενδεχόμενη συμβατική υποχρέωση του ιδρύματος να αγοράσει τα δικά του μέσα ιδίων κεφαλαίων·
                        
                     
                           δ)
                        
                        
                           επενδύσεις σε προθεσμιακές συμφωνίες αγοράς σε κεφαλαιακό μέσο οντότητας του χρηματοπιστωτικού τομέα.
                        
                     Άρθρο 15γ
               Υπολογισμός έμμεσων τοποθετήσεων για τους σκοπούς του άρθρου 36 παράγραφος 1 στοιχεία στ), η) και θ) του κανονισμού (ΕΕ) αριθ. 575/2013
               Το ποσό των έμμεσων τοποθετήσεων που πρέπει να αφαιρεθεί από τα κεφάλαια κοινών μετοχών της κατηγορίας 1, όπως απαιτείται από το άρθρο 36 παράγραφος 1 στοιχεία στ), η) και θ) του κανονισμού (ΕΕ) αριθ. 575/2013, υπολογίζεται με έναν από τους ακόλουθους τρόπους:
               
                           α)
                        
                        
                           σύμφωνα με την προκαθορισμένη προσέγγιση του άρθρου 15δ·
                        
                     
                           β)
                        
                        
                           σύμφωνα με τη διαρθρωτική προσέγγιση (structure-based), που περιγράφεται στο άρθρο 15ε, όταν το ίδρυμα παρέχει ικανοποιητικές αποδείξεις στην αρμόδια αρχή ότι η προσέγγιση που περιγράφεται στο άρθρο 15δ είναι υπερβολικά επαχθής. Η διαρθρωτική προσέγγιση που περιγράφεται στο άρθρο 15ε δεν χρησιμοποιείται από τα ιδρύματα για τον υπολογισμό του ποσού αυτών των αφαιρέσεων σε σχέση με τις επενδύσεις σε ενδιάμεσες οντότητες που αναφέρονται στο άρθρο 15α παράγραφος 1 στοιχεία δ) και ε).
                        
                     Άρθρο 15δ
               Προκαθορισμένη προσέγγιση για τον υπολογισμό έμμεσων τοποθετήσεων για τους σκοπούς του άρθρου 36 παράγραφος 1 στοιχεία στ), η) και θ) του κανονισμού (ΕΕ) αριθ. 575/2013
               1.   Το ποσό των έμμεσων τοποθετήσεων σε μέσα κεφαλαίου κοινών μετοχών της κατηγορίας 1 που πρέπει να αφαιρεθεί, όπως απαιτείται από το άρθρο 36 παράγραφος 1 στοιχεία στ), η) και θ) του κανονισμού (ΕΕ) αριθ. 575/2013, υπολογίζεται ως εξής:
               
                           α)
                        
                        
                           όταν τα ανοίγματα όλων των επενδυτών σε αυτήν την ενδιάμεση οντότητα είναι ίδιας προτεραιότητας, το ποσό ισούται με το γινόμενο του ποσοστού της χρηματοδότησης επί το ποσό των μέσων κεφαλαίου κοινών μετοχών της κατηγορίας 1 της οντότητας του χρηματοπιστωτικού τομέα που κατέχει η ενδιάμεση οντότητα·
                        
                     
                           β)
                        
                        
                           όταν τα ανοίγματα όλων των επενδυτών στην ενδιάμεση οντότητα δεν είναι ίδιας προτεραιότητας, το ποσό ισούται με το γινόμενο του ποσοστού της χρηματοδότησης επί το χαμηλότερο μεταξύ των κατωτέρω ποσών:
                           
                                       (i)
                                    
                                    
                                       το ποσό των μέσων κεφαλαίου κοινών μετοχών της κατηγορίας 1 της οντότητας του χρηματοπιστωτικού τομέα τα οποία κατέχει η ενδιάμεση οντότητα·
                                    
                                 
                                       (ii)
                                    
                                    
                                       το άνοιγμα του ιδρύματος στην ενδιάμεση οντότητα μαζί με όλες τις άλλες χρηματοδοτήσεις που παρέχονται στην ενδιάμεση οντότητα οι οποίες είναι ίδιας προτεραιότητας με το άνοιγμα του ιδρύματος.
                                    
                                 
                     2.   Η μέθοδος υπολογισμού που παρατίθεται στην παράγραφο 1 στοιχείο β) ακολουθείται για κάθε τμήμα της χρηματοδότησης που είναι ίδιας προτεραιότητας με τη χρηματοδότηση που παρέχει το ίδρυμα.
               3.   Το ποσοστό της χρηματοδότησης για τους σκοπούς της παραγράφου 1 είναι το άνοιγμα του ιδρύματος στην ενδιάμεση οντότητα διαιρούμενο με το άθροισμα του ανοίγματος του ιδρύματος στην ενδιάμεση οντότητα και όλων των άλλων ανοιγμάτων στην εν λόγω ενδιάμεση οντότητα που είναι ίδιας προτεραιότητας με το άνοιγμα του ιδρύματος.
               4.   Ο υπολογισμός της παραγράφου 1 γίνεται χωριστά για κάθε συμμετοχή σε οντότητα του χρηματοπιστωτικού τομέα που κατέχει κάθε ενδιάμεση οντότητα.
               5.   Όταν οι επενδύσεις σε μέσα κεφαλαίου κοινών μετοχών της κατηγορίας 1 οντότητας του χρηματοπιστωτικού τομέα κατέχονται έμμεσα μέσω διάδοχων ή διαφόρων ενδιάμεσων οντοτήτων, το ποσοστό χρηματοδότησης που παρατίθεται στην παράγραφο 1 καθορίζεται διαιρώντας το ποσό που αναφέρεται στο στοιχείο α) της παρούσας παραγράφου διά του ποσού που αναφέρεται στο στοιχείο β) της παρούσας παραγράφου:
               
                           α)
                        
                        
                           το αποτέλεσμα του πολλαπλασιασμού των ποσών της χρηματοδότησης που παρέχει το ίδρυμα σε ενδιάμεσες οντότητες, με τα ποσά χρηματοδότησης που παρέχουν οι εν λόγω ενδιάμεσες οντότητες προς τις διάδοχες ενδιάμεσες οντότητες, καθώς και με τα ποσά χρηματοδότησης που παρέχουν οι εν λόγω διάδοχες ενδιάμεσες οντότητες στην οντότητα του χρηματοπιστωτικού τομέα.
                        
                     
                           β)
                        
                        
                           το αποτέλεσμα του πολλαπλασιασμού των ποσών των κεφαλαιακών μέσων ή άλλων μέσων, κατά περίπτωση, που εκδίδονται από κάθε ενδιάμεση οντότητα.
                        
                     6.   Το ποσοστό χρηματοδότησης που αναφέρεται στην παράγραφο 5 υπολογίζεται χωριστά για κάθε συμμετοχή που κατέχουν ενδιάμεσες οντότητες σε οντότητα του χρηματοπιστωτικού τομέα και για κάθε τμήμα της χρηματοδότησης που είναι ίδιας προτεραιότητας με τη χρηματοδότηση που παρέχει το ίδρυμα και οι διάδοχες ενδιάμεσες οντότητες.
               Άρθρο 15ε
               Διαρθρωτική προσέγγιση για τον υπολογισμό των έμμεσων τοποθετήσεων για τους σκοπούς του άρθρου 36 παράγραφος 1 στοιχεία στ), η) και θ) του κανονισμού (ΕΕ) αριθ. 575/2013
               1.   Το ποσό που πρέπει να αφαιρείται από τα στοιχεία κεφαλαίου κοινών μετοχών της κατηγορίας 1, σύμφωνα με το άρθρο 36 παράγραφος 1 στοιχείο στ) του κανονισμού (ΕΕ) αριθ. 575/2013, ισούται με το γινόμενο του ποσοστού χρηματοδότησης, όπως ορίζεται στο άρθρο 15δ παράγραφος 3 του παρόντος κανονισμού, επί το ποσό των μέσων κεφαλαίου κοινών μετοχών της κατηγορίας 1 του ιδρύματος που κατέχει η ενδιάμεση οντότητα.
               2.   Το ποσό που πρέπει να αφαιρείται από τα στοιχεία κεφαλαίου κοινών μετοχών της κατηγορίας 1, σύμφωνα με το άρθρο 36 παράγραφος 1 στοιχεία η) και θ) του κανονισμού (ΕΕ) αριθ. 575/2013, ισούται με το γινόμενο του ποσοστού χρηματοδότησης, όπως ορίζεται στο άρθρο 15δ παράγραφος 3 του παρόντος κανονισμού, επί το συνολικό ποσό των μέσων κεφαλαίου κοινών μετοχών της κατηγορίας 1 οντοτήτων του χρηματοπιστωτικού τομέα που κατέχει η ενδιάμεση οντότητα.
               3.   Για τους σκοπούς των παραγράφων 1 και 2, ένα ίδρυμα υπολογίζει χωριστά ανά ενδιάμεση οντότητα το συνολικό ποσό μέσων κεφαλαίου κοινών μετοχών της κατηγορίας 1 του ιδρύματος που κατέχει η ενδιάμεση οντότητα και το συνολικό ποσό μέσων κεφαλαίου κοινών μετοχών της κατηγορίας 1 άλλων οντοτήτων του χρηματοπιστωτικού τομέα που κατέχει η ενδιάμεση οντότητα.
               4.   Το ίδρυμα θεωρεί το ποσό των συμμετοχών σε μέσα κεφαλαίου κοινών μετοχών της κατηγορίας 1 οντοτήτων του χρηματοπιστωτικού τομέα που υπολογίζεται σύμφωνα με την παράγραφος 2 του παρόντος άρθρου ως σημαντική επένδυση που αναφέρεται στο άρθρο 43 του κανονισμού (ΕΕ) αριθ. 575/2013, και αφαιρεί το ποσό σύμφωνα με το άρθρο 36 παράγραφος 1 στοιχείο θ) του εν λόγω κανονισμού.
               5.   Όταν οι επενδύσεις σε κοινές μετοχές της κατηγορίας 1 πραγματοποιούνται έμμεσα μέσω διάδοχων ή περισσοτέρων ενδιάμεσων οντοτήτων, εφαρμόζονται οι παράγραφοι 5 και 6 του άρθρου 15δ.
               6.   Όταν ένα ίδρυμα δεν είναι σε θέση να προσδιορίσει τα συνολικά ποσά που κατέχει η ενδιάμεση οντότητα σε μέσα κεφαλαίου κοινών μετοχών της κατηγορίας 1 του ιδρύματος ή σε μέσα κεφαλαίου κοινών μετοχών της κατηγορίας 1 οντοτήτων του χρηματοπιστωτικού τομέα, το ίδρυμα προβαίνει σε εκτίμηση των ποσών που δεν μπορεί να προσδιορίσει, χρησιμοποιώντας τα μέγιστα ποσά που η ενδιάμεση οντότητα είναι σε θέση να κατέχει βάσει των επενδυτικών εντολών της.
               7.   Όταν το ίδρυμα δεν είναι σε θέση να προσδιορίσει, με βάση την επενδυτική εντολή, το μέγιστο ποσό που κατέχει η ενδιάμεση οντότητα σε μέσα κεφαλαίου κοινών μετοχών της κατηγορίας 1 του ιδρύματος ή σε μέσα κεφαλαίου κοινών μετοχών της κατηγορίας 1 άλλων οντοτήτων του χρηματοπιστωτικού τομέα, το ίδρυμα αντιμετωπίζει το ποσό της χρηματοδότησης που κατέχει στην ενδιάμεση οντότητα ως επένδυση σε δικά του μέσα κεφαλαίου κοινών μετοχών της κατηγορίας 1 και το αφαιρεί σύμφωνα με το άρθρο 36 παράγραφος 1 στοιχείο στ) του κανονισμού (ΕΕ) αριθ. 575/2013.
               8.   Κατά παρέκκλιση από την παράγραφο 7 του παρόντος άρθρου, το ίδρυμα αντιμετωπίζει το ποσό της χρηματοδότησης που κατέχει στην ενδιάμεση οντότητα ως μη σημαντική επένδυση και το αφαιρεί σύμφωνα με το άρθρο 36 παράγραφος 1 στοιχείο η) του κανονισμού (ΕΕ) αριθ. 575/2013, εφόσον πληρούνται όλες οι ακόλουθες προϋποθέσεις:
               
                           α)
                        
                        
                           τα ποσά της χρηματοδότησης αποτελούν λιγότερο από το 0,25 % του κεφαλαίου των κοινών μετοχών της κατηγορίας 1 του ιδρύματος·
                        
                     
                           β)
                        
                        
                           τα ποσά της χρηματοδότησης είναι λιγότερα από 10 εκατ. ευρώ·
                        
                     
                           γ)
                        
                        
                           το ίδρυμα δεν μπορεί να προσδιορίσει ευλόγως τα ποσά των ιδίων μέσων κεφαλαίου κοινών μετοχών της κατηγορίας 1 που κατέχει η ενδιάμεση οντότητα.
                        
                     9.   Όταν η χρηματοδότηση στην ενδιάμεση οντότητα είναι με τη μορφή μεριδίων ή μετοχών ΟΣΕ, το ίδρυμα μπορεί να στηριχθεί στα τρίτα μέρη που αναφέρονται στο άρθρο 132 παράγραφος 5 του κανονισμού (ΕΕ) αριθ. 575/2013, και υπό τους όρους που καθορίζονται από το εν λόγω άρθρο, για τον υπολογισμό και την κοινοποίηση των συνολικών ποσών που αναφέρονται στην παράγραφο 6 του παρόντος άρθρου.
               Άρθρο 15στ
               Υπολογισμός σύνθετων τοποθετήσεων για τους σκοπούς του άρθρου 36 παράγραφος 1 στοιχεία στ), η) και θ) του κανονισμού (ΕΕ) αριθ. 575/2013
               1.   Το ποσό των σύνθετων τοποθετήσεων που πρέπει να αφαιρεθεί από τα στοιχεία κεφαλαίου κοινών μετοχών της κατηγορίας 1, όπως απαιτείται από το άρθρο 36 παράγραφος 1 στοιχεία στ), η) και θ) του κανονισμού (ΕΕ) αριθ. 575/2013, είναι:
               
                           α)
                        
                        
                           για τοποθετήσεις στο χαρτοφυλάκιο συναλλαγών:
                           
                                       (i)
                                    
                                    
                                       εφόσον πρόκειται για δικαιώματα προαίρεσης, το δέλτα-ισοδύναμο ποσό των σχετικών μέσων που υπολογίζεται σύμφωνα με τον τίτλο IV του Μέρους III του κανονισμού (ΕΕ) 575/2013·
                                    
                                 
                                       (ii)
                                    
                                    
                                       για τυχόν άλλες σύνθετες τοποθετήσεις, το ονομαστικό ή τεκμαρτό ποσό, ανάλογα με την περίπτωση.
                                    
                                 
                     
                           β)
                        
                        
                           για τοποθετήσεις εκτός χαρτοφυλακίου συναλλαγών:
                           
                                       (i)
                                    
                                    
                                       εφόσον πρόκειται για δικαιώματα αγοράς, η τρέχουσα αγοραία αξία·
                                    
                                 
                                       (ii)
                                    
                                    
                                       για τυχόν άλλες σύνθετες τοποθετήσεις, το ονομαστικό ή τεκμαρτό ποσό, ανάλογα με την περίπτωση.
                                    
                                 
                     2.   Ένα ίδρυμα αφαιρεί τις σύνθετες τοποθετήσεις που αναφέρονται στην παράγραφο 1 από την ημερομηνία υπογραφής της σύμβασης μεταξύ του ιδρύματος και του αντισυμβαλλομένου.
               Άρθρο 15ζ
               Υπολογισμός των σημαντικών επενδύσεων για τους σκοπούς του άρθρου 36 παράγραφος 1 στοιχείο θ) του κανονισμού (ΕΕ) αριθ. 575/2013
               1.   Για τους σκοπούς του άρθρου 36 παράγραφος 1 στοιχείο θ) του κανονισμού (ΕΕ) αριθ. 575/2013, προκειμένου να εκτιμηθεί κατά πόσον ένα ίδρυμα κατέχει περισσότερο από το 10 % των μέσων κεφαλαίου κοινών μετοχών της κατηγορίας 1 που εκδίδονται από οντότητα του χρηματοπιστωτικού τομέα, σύμφωνα με το άρθρο 43 στοιχείο α) του εν λόγω κανονισμού (ΕΕ), τα ιδρύματα αθροίζουν τα ποσά των μεικτών θετικών τους θέσεων σε άμεσες τοποθετήσεις, καθώς και έμμεσες τοποθετήσεις σε μέσα κεφαλαίου κοινών μετοχών της κατηγορίας 1 της εν λόγω οντότητας του χρηματοπιστωτικού τομέα που αναφέρονται στο άρθρο 15α παράγραφος 1 στοιχεία δ) έως η) του παρόντος κανονισμού.
               2.   Οι έμμεσες και σύνθετες τοποθετήσεις λαμβάνονται υπόψη από την αρμόδια αρχή προκειμένου να αξιολογήσει κατά πόσον πληρούνται οι προϋποθέσεις των στοιχείων β) και γ) του άρθρου 43 του κανονισμού (ΕΕ) αριθ. 575/2013.
               Άρθρο 15η
               Τοποθετήσεις σε πρόσθετα μέσα της κατηγορίας 1 και της κατηγορίας 2
               Η μεθοδολογία που αναφέρεται στα άρθρα 15α έως 15στ του παρόντος κανονισμού εφαρμόζεται κατ' αναλογία σε τοποθετήσεις σε πρόσθετα μέσα της κατηγορίας 1 για τους σκοπούς του άρθρου 56 στοιχεία α), γ) και δ) του κανονισμού (ΕΕ) αριθ. 575/2013, και τοποθετήσεις σε μέσα της κατηγορίας 2 για τους σκοπούς του άρθρου 66 στοιχεία α), γ) και δ) του εν λόγω κανονισμού, όπου οι αναφορές σε στοιχεία κεφαλαίου κοινών μετοχών της κατηγορίας 1 θεωρούνται ως αναφορές σε πρόσθετα μέσα της κατηγορίας 1 ή της κατηγορίας 2, κατά περίπτωση.
               Άρθρο 15θ
               Σειρά και ανώτατο ποσό των αφαιρέσεων έμμεσων τοποθετήσεων σε μέσα ιδίων κεφαλαίων οντοτήτων του χρηματοπιστωτικού τομέα
               1.   Με την επιφύλαξη των ορίων που προβλέπονται στις παραγράφους 2 ή 3, κατά περίπτωση, όταν η ενδιάμεση οντότητα κατέχει μέσα κεφαλαίου κοινών μετοχών της κατηγορίας 1, πρόσθετα μέσα της κατηγορίας 1 και μέσα της κατηγορίας 2 οντοτήτων του χρηματοπιστωτικού τομέα, τα μέσα κεφαλαίου κοινών μετοχών της κατηγορίας 1 αφαιρούνται πρώτα, τα πρόσθετα μέσα της κατηγορίας 1 αφαιρούνται δεύτερα και τα μέσα της κατηγορίας 2 αφαιρούνται τελευταία.
               2.   Σε περίπτωση που η ενδιάμεση οντότητα κατέχει μέσα ιδίων κεφαλαίων ιδρυμάτων, κατά την εφαρμογή της πρώτης παραγράφου σε κάθε τύπο τοποθέτησης, τα ιδρύματα αφαιρούν πρώτα τις συμμετοχές σε δικά τους μέσα ιδίων κεφαλαίων.
               3.   Σε περίπτωση που ένα ίδρυμα κατέχει έμμεσα κεφαλαιακά μέσα οντοτήτων του χρηματοπιστωτικού τομέα, το ποσό που αφαιρείται από τα ίδια κεφάλαια του ιδρύματος δεν υπερβαίνει το χαμηλότερο από τα ακόλουθα ποσά:
               
                           α)
                        
                        
                           τη συνολική χρηματοδότηση που παρέχεται από το ίδρυμα στην ενδιάμεση οντότητα·
                        
                     
                           β)
                        
                        
                           το ποσό των μέσων ιδίων κεφαλαίων που κατέχει η ενδιάμεση οντότητα στην οντότητα του χρηματοπιστωτικού τομέα.
                        
                     Άρθρο 15ι
               Υπεραξία
               Για την εφαρμογή των αφαιρέσεων που αναφέρονται στο άρθρο 36 παράγραφος 1 στοιχείο η) του κανονισμού (ΕΕ) αριθ. 575/2013, τα ιδρύματα δύνανται να επιλέξουν να μην προσδιορίσουν χωριστά την υπεραξία κατά τον καθορισμό του εφαρμοστέου ποσού που πρέπει να αφαιρεθεί σύμφωνα με το άρθρο 46 του εν λόγω κανονισμού.».
            
         
               3.
            
            
               Παρεμβάλλεται το ακόλουθο άρθρο 24α:
               «Άρθρο 24α
               Κατανομή σε μέσα ιδίων κεφαλαίων — ευρείς δείκτες της αγοράς
               1.   Ένας δείκτης επιτοκίου θεωρείται ότι είναι ευρύς δείκτης της αγοράς εφόσον πληροί όλες τις ακόλουθες προϋποθέσεις:
               
                           α)
                        
                        
                           χρησιμοποιείται για τον καθορισμό διατραπεζικών επιτοκίων δανεισμού σε ένα ή περισσότερα νομίσματα·
                        
                     
                           β)
                        
                        
                           χρησιμοποιείται ως επιτόκιο αναφοράς για χρέος κυμαινόμενου επιτοκίου που εκδίδεται από το ίδρυμα στο ίδιο νόμισμα, κατά περίπτωση·
                        
                     
                           γ)
                        
                        
                           υπολογίζεται ως μέσο επιτόκιο από οργανισμό ανεξάρτητο από τα ιδρύματα που συμμετέχουν στον δείκτη (“ομάδα”)·
                        
                     
                           δ)
                        
                        
                           καθένα από τα επιτόκια που διαμορφώνονται βάσει του δείκτη βασίζεται σε τιμές που υποβάλλει μια ομάδα ιδρυμάτων που δραστηριοποιείται στην εν λόγω διατραπεζική αγορά·
                        
                     
                           ε)
                        
                        
                           η σύνθεση της ομάδας που αναφέρεται στο στοιχείο γ) εξασφαλίζει επαρκές επίπεδο αντιπροσωπευτικότητας των ιδρυμάτων με παρουσία στο κράτος μέλος.
                        
                     2.   Για τους σκοπούς της παραγράφου 1 στοιχείο ε), θεωρείται ότι έχει επιτευχθεί επαρκές επίπεδο αντιπροσωπευτικότητας σε καθεμία από τις ακόλουθες περιπτώσεις:
               
                           α)
                        
                        
                           όταν η ομάδα που αναφέρεται στην παράγραφο 1 στοιχείο γ) περιλαμβάνει τουλάχιστον 6 διαφορετικούς συμμετέχοντες, πριν από την εφαρμογή οποιασδήποτε αναγωγής τιμών για τους σκοπούς του καθορισμού του επιτοκίου·
                        
                     
                           β)
                        
                        
                           όταν πληρούνται οι ακόλουθες σωρευτικές προϋποθέσεις:
                           
                                       (i)
                                    
                                    
                                       η ομάδα που αναφέρεται στην παράγραφο 1 στοιχείο γ) περιλαμβάνει τουλάχιστον 4 διαφορετικούς συμμετέχοντες, πριν από την εφαρμογή οποιασδήποτε αναγωγής τιμών για τους σκοπούς του καθορισμού του επιτοκίου·
                                    
                                 
                                       (ii)
                                    
                                    
                                       οι συμμετέχοντες στην ομάδα που αναφέρεται στην παράγραφο 1 στοιχείο γ) αντιπροσωπεύουν τουλάχιστον το 60 % της σχετικής αγοράς.
                                    
                                 
                     3.   Η σχετική αγορά που αναφέρεται στο στοιχείο β) σημείο ii) της παραγράφου 2 αποτελεί το άθροισμα των στοιχείων του ενεργητικού και του παθητικού των ενεργών συνεισφερόντων της ομάδας στο εγχώριο νόμισμα, διαιρούμενο με το άθροισμα των στοιχείων του ενεργητικού και του παθητικού στο εγχώριο νόμισμα των πιστωτικών ιδρυμάτων στο οικείο κράτος μέλος, συμπεριλαμβανομένων των υποκαταστημάτων που είναι εγκατεστημένα στο κράτος μέλος και των αμοιβαίων κεφαλαίων της χρηματαγοράς στο σχετικό κράτος μέλος.
               4.   Ένας χρηματιστηριακός δείκτης θεωρείται ευρύς δείκτης της αγοράς όταν είναι κατάλληλα διαφοροποιημένος, σύμφωνα με το άρθρο 344 του κανονισμού (ΕΕ) αριθ. 575/2013.».
            
         
               4.
            
            
               Παρεμβάλλεται το ακόλουθο άρθρο 34α:
               «Άρθρο 34α
               Δικαιώματα μειοψηφίας που περιλαμβάνονται στο ενοποιημένο κεφάλαιο κοινών μετοχών της κατηγορίας 1
               1.   Για να διευκρινιστεί ο υπολογισμός σε υποενοποιημένη βάση που απαιτείται σύμφωνα με το άρθρο 84 παράγραφος 2, το άρθρο 85 παράγραφος 2 και το άρθρο 87 παράγραφος 2 του κανονισμού (ΕΕ) αριθ. 575/2013, τα αποδεκτά δικαιώματα μειοψηφίας μιας θυγατρικής, σύμφωνα με το άρθρο 81 του εν λόγω κανονισμού, που είναι η ίδια μητρική επιχείρηση οντότητας που αναφέρεται στο άρθρο 81 παράγραφος 1 του εν λόγω κανονισμού υπολογίζονται σύμφωνα με τις παραγράφους 2 έως 4 του παρόντος άρθρου.
               2.   Όταν μια αρμόδια αρχή έχει κάνει χρήση της διακριτικής ευχέρειας που αναφέρεται στο άρθρο 9 παράγραφος 1 του κανονισμού (ΕΕ) αριθ. 575/2013, ο υπολογισμός, σύμφωνα με τις παραγράφους 3 και 4 του παρόντος άρθρου, πραγματοποιείται με βάση την κατάσταση του ιδρύματος εάν δεν είχε ασκηθεί η διακριτική ευχέρεια.
               3.   Όταν η θυγατρική πληροί τις διατάξεις του τρίτου μέρους του κανονισμού (ΕΕ) αριθ. 575/2013 βάσει της ενοποιημένης κατάστασής της, εφαρμόζεται ο ακόλουθος χειρισμός:
               
                           α)
                        
                        
                           το κεφάλαιο κοινών μετοχών της κατηγορίας 1 της εν λόγω θυγατρικής σε ενοποιημένη βάση, σύμφωνα με το άρθρο 84 παράγραφος 1 στοιχείο α) του κανονισμού (ΕΕ) αριθ. 575/2013, περιλαμβάνει τα επιλέξιμα δικαιώματα μειοψηφίας που προκύπτουν από τις θυγατρικές της, τα οποία υπολογίζονται σύμφωνα με το άρθρο 84 του κανονισμού (ΕΕ) αριθ. 575/2013 και τις διατάξεις που προβλέπονται στον παρόντα κανονισμό·
                        
                     
                           β)
                        
                        
                           για τον υπολογισμό σε υποενοποιημένη βάση, το ποσό του κεφαλαίου κοινών μετοχών της κατηγορίας 1 που απαιτείται σύμφωνα με το άρθρο 84 παράγραφος 1 στοιχείο α) σημείο i) του κανονισμού (ΕΕ) αριθ. 575/2013 είναι το απαιτούμενο ποσό για τη συμμόρφωση με τις απαιτήσεις του κεφαλαίου κοινών μετοχών της κατηγορίας 1 της εν λόγω θυγατρικής σε ενοποιημένη βάση, που υπολογίζεται σύμφωνα με το άρθρο 84 παράγραφος 1 στοιχείο α) του εν λόγω κανονισμού. Οι ειδικές απαιτήσεις ιδίων κεφαλαίων που αναφέρονται στο άρθρο 104 της οδηγίας 2013/36/ΕΕ είναι αυτές που έχει ορίσει η αρμόδια αρχή της θυγατρικής·
                        
                     
                           γ)
                        
                        
                           το ποσό του ενοποιημένου κεφαλαίου κοινών μετοχών της κατηγορίας1 που απαιτείται, σύμφωνα με το άρθρο 84 παράγραφος 1 στοιχείο α) σημείο ii) του κανονισμού (ΕΕ) αριθ. 575/2013, είναι η συνεισφορά της θυγατρικής, σε ενοποιημένη βάση, στις απαιτήσεις ιδίων κεφαλαίων κοινών μετοχών της κατηγορίας 1 του ιδρύματος, όπου τα επιλέξιμα δικαιώματα μειοψηφίας υπολογίζονται σε ενοποιημένη βάση. Για τον υπολογισμό της συνεισφοράς, όλες οι ενδοομιλικές συναλλαγές μεταξύ επιχειρήσεων που περιλαμβάνονται στο πεδίο εφαρμογής της εποπτικής ενοποίησης του ιδρύματος εξαλείφονται.
                        
                     4.   Για την εκτέλεση της ενοποίησης που αναφέρεται στην παράγραφο 3 στοιχείο γ), η θυγατρική δεν περιλαμβάνει κεφαλαιακές απαιτήσεις που απορρέουν από τις θυγατρικές της, οι οποίες δεν περιλαμβάνονται στο πεδίο εφαρμογής της εποπτικής ενοποίησης του ιδρύματος για το οποίο υπολογίζονται τα επιλέξιμα δικαιώματα μειοψηφίας.
               5.   Όταν η απαλλαγή από την υποχρέωση που αναφέρεται στο άρθρο 84 παράγραφος 3 του κανονισμού (ΕΕ) αριθ. 575/2013 εφαρμόζεται σε μια θυγατρική, η μητρική επιχείρηση της θυγατρικής που επωφελείται από την απαλλαγή μπορεί να περιλαμβάνει στο κεφάλαιο κοινών μετοχών της κατηγορίας 1 δικαιώματα μειοψηφίας που απορρέουν από θυγατρικές της ίδιας της θυγατρικής που επωφελείται από την απαλλαγή, υπό την προϋπόθεση ότι οι υπολογισμοί που αναφέρονται στο άρθρο 84 παράγραφος 1 του εν λόγω κανονισμού και στον παρόντα κανονισμό έχουν πραγματοποιηθεί για κάθε μία από τις εν λόγω θυγατρικές. Το ποσό του κεφαλαίου κοινών μετοχών της κατηγορίας 1 που περιλαμβάνεται στα ίδια κεφάλαια στο επίπεδο της μητρικής επιχείρησης δεν υπερβαίνει το ποσό που θα περιλαμβανόταν εάν δεν είχε χορηγηθεί απαλλαγή στη θυγατρική.
               6.   Όταν ένα μητρικό ίδρυμα έχει μια ενδιάμεση θυγατρική που δεν αναφέρεται στο άρθρο 81 παράγραφος 1 του κανονισμού (ΕΕ) αριθ. 575/2013 και όταν η εν λόγω ενδιάμεση θυγατρική έχει η ίδια θυγατρικές που αναφέρονται στο άρθρο 81 παράγραφος 1 του εν λόγω κανονισμού, το μητρικό ίδρυμα μπορεί να περιλαμβάνει στο κεφάλαιο κοινών μετοχών της κατηγορίας 1 το ποσό των δικαιωμάτων μειοψηφίας που προκύπτουν από τις εν λόγω θυγατρικές, το οποίο υπολογίζεται σύμφωνα με το άρθρο 84 παράγραφος 1 του εν λόγω κανονισμού. Το μητρικό ίδρυμα δεν μπορεί, ωστόσο, να περιλάβει στο κεφάλαιο κοινών μετοχών της κατηγορίας 1 τα δικαιώματα μειοψηφίας που προκύπτουν από ενδιάμεση θυγατρική η οποία δεν αναφέρεται στο άρθρο 81 παράγραφος 1 του κανονισμού (ΕΕ) αριθ. 575/2013.
               7.   Η μεθοδολογία που ορίζεται στις παραγράφους 2, 3 και 4 εφαρμόζεται επίσης κατ' αναλογία για τον υπολογισμό του ύψους των αποδεκτών μέσων της κατηγορίας 1, σύμφωνα με το άρθρο 85 του κανονισμού (ΕΕ) αριθ. 575/2013 και του ύψους των αποδεκτών ιδίων κεφαλαίων σύμφωνα με το άρθρο 87 του εν λόγω κανονισμού, όπου οι αναφορές σε μέσα κεφαλαίου κοινών μετοχών της κατηγορίας 1 θεωρούνται αναφορές σε μέσα της κατηγορίας 1 ή σε μέσα ιδίων κεφαλαίων.».
            
         Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 11 Μαρτίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 176 της 27.6.2013, σ. 1.
   
      (2)  Κατ' εξουσιοδότηση κανονισμός (ΕΕ) αριθ. 241/2014 της Επιτροπής, της 7ης Ιανουαρίου 2014, για τη συμπλήρωση του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα για τις απαιτήσεις ιδίων κεφαλαίων για ιδρύματα (ΕΕ L 74 της 14.3.2014, σ. 8).
   
      (3)  Κανονισμός (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/78/ΕΚ της Επιτροπής (ΕΕ L 331 της 15.12.2010, σ. 12).